CELEX: 32019R0366
Language: lt
Date: 2019-03-05 00:00:00
Title: 2019 m. kovo 5 d. Komisijos įgyvendinimo reglamentas (ES) 2019/366, kuriuo dėl trečiųjų šalių arba jų dalių, iš kurių į Europos Sąjungą leidžiama įvežti žalio pieno, pieno gaminių, priešpienio ir priešpienio gaminių siuntas, sąrašo iš dalies keičiamas Reglamento (ES) Nr. 605/2010 I priedas (Tekstas svarbus EEE.)

6.3.2019   
               
               
                  LT
               
               
                  Europos Sąjungos oficialusis leidinys
               
               
                  L 65/1
               
            
         KOMISIJOS ĮGYVENDINIMO REGLAMENTAS (ES) 2019/366
         2019 m. kovo 5 d.
         kuriuo dėl trečiųjų šalių arba jų dalių, iš kurių į Europos Sąjungą leidžiama įvežti žalio pieno, pieno gaminių, priešpienio ir priešpienio gaminių siuntas, sąrašo iš dalies keičiamas Reglamento (ES) Nr. 605/2010 I priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 4 dalį,
         atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 11 straipsnio 1 dalį,
         kadangi:
         
                     (1)
                  
                  
                     Komisijos reglamentu (ES) Nr. 605/2010 (3) nustatyti visuomenės ir gyvūnų sveikatos sąlygos ir sertifikavimo reikalavimai, taikomi įvežant į Sąjungą žalio pieno, pieno gaminių, priešpienio ir priešpienio gaminių siuntas, ir trečiųjų šalių, iš kurių leidžiama įvežti į Sąjungą tokias siuntas, sąrašas;
                  
               
                     (2)
                  
                  
                     Reglamento (ES) Nr. 605/2010 I priede nustatytas trečiųjų šalių arba jų dalių, iš kurių į Sąjungą leidžiama įvežti žalio pieno, pieno gaminių, priešpienio ir priešpienio gaminių siuntas, sąrašas, kuriame taip pat nurodyta, kaip tos prekės turi būti apdorotos;
                  
               
                     (3)
                  
                  
                     Japonija Komisijai pateikė prašymą leisti eksportuoti į Sąjungą žalią pieną, pieno gaminius, priešpienį ir priešpienio gaminius, kurie buvo apdoroti nespecifiniu apdorojimo būdu. Gyvūnų sveikatos požiūriu Japonija yra trečioji šalis, įtraukta į Pasaulio gyvūnų sveikatos organizacijos snukio ir nagų liga neužkrėstų šalių, kuriose vakcinacija nevykdoma, sąrašą, todėl ji atitinka Sąjungos importui taikomus gyvūnų sveikatos reikalavimus;
                  
               
                     (4)
                  
                  
                     neseniai Komisija Japonijoje atliko veterinarinę kontrolę. Šios kontrolės rezultatai rodo, kad Japonijos kompetentinga institucija suteikia tinkamas Direktyvoje 2002/99/EB nustatytų importui taikomų gyvūnų sveikatos reikalavimų laikymosi garantijas;
                  
               
                     (5)
                  
                  
                     atsižvelgiant į Japonijos kompetentingos institucijos suteiktas tinkamas garantijas ir į tai, kad Japonijoje su snukio ir nagų liga susijusi gyvūnų sveikatos padėtis yra gera, tikslinga Japoniją įtraukti į Reglamento (ES) Nr. 605/2010 I priedą. Šalis į I priedo sąrašą turėtų būti įrašyta nedarant poveikio prievolėms, atsirandančioms taikant kitas Sąjungos teisės aktų nuostatas dėl gyvūninių produktų, importuojamų į Sąjungą ir pateikiamų Sąjungos rinkai, visų pirma susijusias su įmonių įtraukimu į sąrašą pagal Reglamento (EB) Nr. 854/2004 12 straipsnį;
                  
               
                     (6)
                  
                  
                     todėl Reglamentas (ES) Nr. 605/2010 turėtų būti atitinkamai iš dalies pakeistas;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 605/2010 I priede pateiktoje lentelėje po Islandijai skirto įrašo įterpiamas toks įrašas:
            
               
                           „JP
                        
                        
                           Japonija
                        
                        
                           +
                        
                        
                           +
                        
                        
                           +“
                        
                     
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. kovo 5 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 18, 2003 1 23, p. 11.
         
            (2)  OL L 139, 2004 4 30, p. 206.
         
            (3)  2010 m. liepos 2 d. Komisijos reglamentas (ES) Nr. 605/2010, kuriuo nustatomos gyvūnų sveikatos, visuomenės sveikatos ir veterinarinio sertifikavimo sąlygos, taikomos įvežant į Europos Sąjungą žalią pieną, pieno gaminius, priešpienį ir priešpienio gaminius, skirtus vartoti žmonėms (OL L 175, 2010 7 10, p. 1).